Blanár, Juraj, podpredseda NR SR (2021-11-26):
Ďakujem veľmi pekne, pani spoločná spravodajkyňa. Prerušujem rokovanie o tomto bode programu. Vážené pani poslankyne, páni poslanci, urobil som teda sumarizáciu, kde sa nachádzame po tom masívnom prepadnutí mnohých poslaneckých návrhov zákonov. Mala by teraz pokračovať pani poslankyňa Žitňanská a pani poslankyňa Šofranko spolu s Bittó Cigánikovou o zákone školskom, ktorý je pod parlamentnou tlačou 658, čiže bod 67 v aktuálnom schválenom programe, avšak konštatujem, že sa nenachádza rovnako v rokovacej sále a mám informáciu, že chcú, aby im tento bod prepadol, pretože ešte potrebujú nejaké veci údajne doladiť. Čiže mali by sme pokračovať teraz rokovaním o piatich vládnych návrhoch týkajúcich sa zdravotníctva, ktoré má predkladať pán minister zdravotníctva. Avšak konštatujem, že pán minister zdravotníctva tu nie je, ale mám aj rovnako informáciu, že i tam nie sú ešte dokončené mnohé údajné dohody, ktoré sa majú udiať, a že má zasadať ešte k tomu zdravotnícky výbor 1. decembra, samotná pani predsedníčka výboru nie je prítomná. Čiže dostali sme sa do bodu, že poprepadávali všetky poslanecké návrhy, ktoré sme mohli prerokovať dnešný deň, a pokračovať za takýchto okolností nemá zmysel, pretože máme termínované body na utorok o 9.00, to sú body 20 až 29, čiže ani o nich nemôžeme rokovať, tak z tohto dôvodu je jediný bod, ktorý som zistil po tom, ako som oslovil predkladateľov a prítomných spravodajcov, a to je bod 46, ktorý však nie je v poradí, avšak predkladateľka pani poslankyňa Šebová je k dispozícii a je ochotná ho prerokovať. Čiže pýtam sa a dávam procedurálny návrh, či je všeobecný súhlas, aby sme teraz prerokovali bod č. 46. (Súhlasná reakcia pléna.) Áno, ďakujem. Takže prerokujme teraz bod 46 a vzhľadom na to, čo som povedal, tak ukončíme dnešný rokovací deň predčasne, pretože rokovací poriadok nepočíta s tým, bohužiaľ, nikdy sa to nestalo, že prepadávanie by sa dostalo do slučky, a to nemá žiaden zmysel. Z tohto dôvodu som sa aj dohodol s pánom predsedom, ktorý je po mojej ľavici, že v utorok zvolá poslanecké grémium, aby sme si povedali, aký bude ďalší postup rokovania Národnej rady Slovenskej republiky, pretože takto to jednoducho ďalej nejde. Tá miera nedohody pri poslaneckých návrhoch je tak vysoká, že buď sa dohodneme, že nebudú prerokované na tejto schôdzi a preložia sa na ďalšiu schôdzu, alebo musíme nájsť nejaké riešenie. Takže teraz uvádzam prvé čítanie návrhu pani poslankyne Zuzany Šebovej, Evy Horváthovej na vydanie zákona, ktorým sa dopĺňa zákon č. 576/2004 Z. z. o zdravotnej starostlivosti v službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, pod parlamentnou tlačou 773, s návrhom na pridelenie výborom v rozhodnutí 803. Ešte raz chcem informovať, je to bod č. 46 aktuálneho programu schôdze Národnej rady Slovenskej republiky. Udeľujem slovo pani poslankyni Zuzane Šebovej, aby tento návrh za, spoločne, pani poslankyne predložila. Nech sa páči. (Rokovanie o návrhu poslankýň Národnej rady Slovenskej republiky Zuzany Šebovej a Evy Horváthovej na vydanie zákona, ktorým sa dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov , tlač 773.)